Du ansøger om støtte til hjælpemidler, boligindretning eller handicapbil ved at følge linket til den digitale selvbetjeningsløsning ovenfor. Du skal bruge dit MitID i forbindelse med ansøgningen.
Det er vigtigt, at du anfører de evt. læger, sygehus eller andre relevante steder, som du er indforstået med at vi kontakter for oplysninger om din helbredsmæssige situation. Det betyder, at vi har det bedst mulige kendskab til din situation, når vi behandler din ansøgning efterfølgende.
Har du behov for synshjælpemidler, høretekniske hjælpemidler eller kommunikationshjælpemidler, skal du altid først kontakte Kommunikationscentret i Esbjerg, som Varde Kommune har samarbejdsaftale med. Dette gælder dog ikke for børn under 18 år, hvor vurderingen foretages af konsulenter fra Børn, Unge og Læring i Varde Kommune.
Har du generelle spørgsmål, spørgsmål til ansøgningen, eller er du fritaget for digital betjening, kan du kontakte Team Hjælpemidler eller Team Administration. Du finder kontaktoplysningerne under beskrivelsen af hjælpemidlet.
Har du brug for et hjælpemiddel i forhold til dit arbejde, f.eks. i forbindelse med indretning af arbejdspladsen, skal du kontakte Jobcentret.
Når du har ansøgt om støtte til hjælpemidler eller boligindretning, vil den sagsbehandlende terapeut ofte aftale et møde i dit hjem. Du er altid velkommen til at invitere en pårørende eller en anden bisidder, du selv udpeger, med til mødet.
På mødet vil I drøfte din situation og dine behov, og du vil modtage relevant rådgivning og vejledning. I samarbejde med dig, vil den sagsbehandlende terapeut indsamle alle relevante oplysninger vedrørende din funktionsnedsættelse. Du kan blive bedt om at udfylde en samtykkeerklæring, til brug ved indhentning af lægelige oplysninger, hvis du ikke allerede har givet dette samtykke i forbindelse med ansøgningen.
Dine økonomiske forhold har ikke betydning for, om du kan få bevilget et hjælpemiddel eller boligindretning.
På baggrund af oplysningerne, og ud fra en faglig vurdering, træffes der en afgørelse. Du vil modtage en afgørelse i forhold til, om du kan få støtte, og i så fald hvilket hjælpemiddel du kan få støtte til, samt en begrundelse for afgørelsen, herunder hvorfor du opfylder kravene til at få tildelt et hjælpemiddel, eller hvorfor du får afslag.
Du skal være opmærksom på, at der normalt ikke kan ydes støtte til hjælpemidler eller boligindretning, som du har anskaffet, inden bevillingen er givet.